Къалэм зиужьын щхьэкIэ
Къэбэрдей уэрамым и 17-нэ унэм къедзылIа пщIантIэр зэIузэпэщ щIыным теухуауэ къызэрагъэпэща литературэ пшыхьыр хыхьэрт «Периметр» зыфIаща Iуэхум.
А пщыхьэщхьэм хэтащ Налшыкрэ Владикавказрэ щыщ усакIуэхэмрэ тхакIуэхэмрэ. Америкэм и Штат Зэгуэтхэм къикIыу зэIущIэм кърихьэлIа хьэщIэр къеджащ «Жди меня и я вернусь» усэм.
Пшыхьыр гуапэ зыщIахэм ящыщт республикэм и классикхэу Кулиев Къайсынрэ Къэшэж Иннэрэ я IэдакъэщIэкIхэр абы зэрыщыIуар, къинэмыщIу тхакIуэ ныбжьыщIэхэм я лэжьыгъэхэри утыку къызэрырахьар. Зэхуэсахэм псом хуэмыдэу гукъинэж ящыхъуащ Владикавказ щыщ Елекоевэ Кристинэ къызэджа и усэ хьэлэмэтхэр.
Литераторхэм яхэтащ КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и IэщIагъэлIхэу Жанатаевэ Мадинэрэ Щомахуэ Дарьерэ.
Фигу къэдгъэкIыжынщи, махуихкIэ екIуэкIа зэхыхьэхэр зытещIыхьауэ щытар щэнхабзэм и лэжьакIуэхэр, акъыл жан зиIэ щIалэгъуалэр хьэрычэт Iуэхум хэтхэм япыщIэнырщ, къалэм зезыгъэужьыну проект зэмылIэужьыгъуэхэр къагъэсэбэпу зэдэлэжьэнырщ.
Мы Iуэхур къызэригъэпэщат «Столком» творческэ лъэщапIэм, «Дахэ» жылагъуэ зэгухьэныгъэмрэ Налшык щIыпIэ администрацэмрэ и дэIэпыкъуэгъуу. ЗэIущIэхэр, мастер-классхэр ирагъэкIуэкIащ, кино ягъэлъэгъуащ.
БАЖЭНЭ Беслъэн.
